জকসু গঠনতন্ত্র নিয়ে ফের সংশয়ে শিক্ষার্থীরা - বিশ্ববিদ্যালয় - দৈনিকশিক্ষা
জকসু গঠনতন্ত্র নিয়ে ফের সংশয়ে শিক্ষার্থীরা
জবি প্রতিনিধি | ১২ সেপ্টেম্বর, ২০১৯
জগন্নাথ বিশ্ববিদ্যালয় ছাত্র সংসদ (জকসু)-এর গঠনতন্ত্র প্রণয়নের লক্ষ্যে কমিটি গঠন করলেও তাতে কোনো অগ্রগতি নেই। সাধারণ শিক্ষার্থীদের আন্দোলনের ফলে গত ১ জুলাই জকসুর গঠনতন্ত্র প্রণয়নের জন্য আইন বিভাগের অধ্যাপক ড. সরকার আলী আক্কাসকে আহ্বায়ক করে চার সদস্য বিশিষ্ট কমিটি গঠন করা হয়।
কমিটিকে ৪৫ কার্যদিবসের মধ্যে বিশ্ববিদ্যালয়ের আইন সংশোধনের জন্য সুপারিশ প্রদান ও ‘জকসু’ গঠনতন্ত্র প্রণয়ন করার নির্দেশনা দেওয়া হয়। আগামী ১২ সেপ্টেম্বর কমিটির ৪৫ কার্যদিবস শেষ হবে। তবে গতকাল পর্যন্তও এ ব্যাপারে আশানুরূপ কোনো অগ্রগতি নেই । ফলে জকসু নিয়ে সংশয়ে শিক্ষার্থীরা । এ বিষয়ে সাধারণ ছাত্র অধিকার সংরক্ষণ পরিষদ, জবি শাখার আহ্বায়ক রাইসুল ইসলাম নয়ন বলেন, আমাদেরকে প্রশাসন সব সময়ই আশা দিয়েছে।
এতে আমরা কোনো ফল পাইনি। তবে এবার আমাদেরকে উপাচার্য বলেছেন, জকসু হবে। আমরা উনাকে সম্মান করি। গঠনতন্ত্র প্রণয়ন কমিটির কার্যকাল শেষ হওয়ার পথে। আমরা আশা করি, নির্দিষ্ট সময়ের মধ্যেই জকসুর গঠনতন্ত্র প্রণয়ন হবে। যদি এতে কোনো বিলম্ব হয়, তাহলে আমরা পরবর্তীতে অন্যকোনো পদক্ষেপ গ্রহণ করব।
বাংলাদেশ ছাত্র ইউনিয়ন, জবি শাখার সাধারণ সম্পাদক এম এন জুনায়েদ বলেন, বিশ্ববিদ্যালয় প্রশাসন জকসু গঠনতন্ত্র প্রণয়নের জন্য যে কমিটি গঠন করেছে আমরা তার ফল দেখার অপেক্ষায় আছি। একই সঙ্গে আমরা কর্মসূচির প্রস্তুতি নিচ্ছি। কমিটির সময়কাল শেষ হলেই আমরা কর্মসূচি গ্রহণ করবো।
কমিটির কাজের অগ্রগতি সম্পর্কে গঠনতন্ত্র প্রণয়ন কমিটির আহ্বায়ক ও আইন বিভাগের অধ্যাপক ড. আলী আক্কাস বলেন, জকসুর যে গঠনতন্ত্র সেটা তৈরি করতে হচ্ছে। এটা অনেক বড়ো একটা ডকুমেন্টস হবে। বর্তমানে এর টাইপিং এর কাজ চলছে। এই সপ্তাহের মধ্যে কাজ শেষ হয়ে যাওয়ার কথা। কাজ শেষ হলেই আমরা রিপোর্ট জমা দিয়ে দেব। আশা করি, নির্দিষ্ট সময়ের মধ্যেই কাজ সম্পন্ন হবে।
বিশ্ববিদ্যালয় সূত্রে জানা যায়, ১৯৫৪ সালে প্রথম জগন্নাথ কলেজ ছাত্রসংসদ (জকসু) এর নির্বাচন অনুষ্ঠিত হয়। এ নির্বাচনে ভিপি এআর ইউসুফ আর জিএস সালাউদ্দিন আহমেদ নির্বাচিত হন। পরবর্তীতে ১৯৬৯ সাল পর্যন্ত জগন্নাথ কলেজ ছাত্রসংসদের ১০টি কমিটি হয়। স্বাধীনতার পরে ১৯৭২, ১৯৭৯, ১৯৮৬, ১৯৮৭ সালে আরো চারটি ছাত্রসংসদের নির্বাচন অনুষ্ঠিত হয়।
সর্বশেষ ১৯৮৭ সালের নির্বাচনে আলমগীর শিকদার লোটন ও জাহাঙ্গীর শিকদার জোটন নামে দুই ভাই ভিপি ও জিএস নির্বাচিত হন। ২০০৫ সালে জগন্নাথ কলেজ থেকে বিশ্ববিদ্যালয়ে রূপান্তরিত হওয়ার আগ পর্যন্ত ১৮ বছর ধরে কোনো ছাত্রসংসদ নির্বাচন হয়নি।
আর জগন্নাথ কলেজ থেকে বিশ্ববিদ্যালয়ে রূপান্তরিত হওয়ার সময়ও জগন্নাথ বিশ্ববিদ্যালয় আইন-২০০৫ এ ছাত্রসংসদের অধ্যাদেশযুক্ত হয়নি। ফলে বিশ্ববিদ্যালয়টি প্রতিষ্ঠার পরে প্রশাসন বিশ্ববিদ্যালয় আইনে ছাত্রসংসদ অধ্যাদেশ যুক্ত ও নির্বাচন আয়োজনের উদ্যোগ গ্রহণ করেনি।